ปีทองTNDTคาดรายได้เติบโตเกิน20%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — 11 ม.ค. วันดีของ TNDT เปิดศูนย์ระยอง ร่วมทุนพันธมิตรลาว ปีนี้รายได้โตเกิน 20% 
น.ส.ชมเดือน ศตวุฒิ กรรมการผู้จัดการ บริษัท ไทย เอ็น ดี ที (TNDT) ผู้ประกอบธุรกิจให้บริการตรวจสอบและทดสอบทางวิศวกรรมความปลอดภัย ด้วยกระบวนการทดสอบโดยไม่ทำลาย (NDT) เปิดเผย ว่า ในวันที่ 11 ม.ค. 2554 นี้ บริษัทได้เปิดศูนย์บริการทดสอบและตรวจสอบด้านวิศวกรรมบริการสาขา จ.ระยอง อย่างเป็นทางการแล้ว ซึ่งจะรองรับงานตรวจสอบทางวิศวกรรมครบวงจร ในเขตนิคมอุตสาหกรรมภาคตะวันออก และงานในต่างประเทศ ทั้งลาว อินโดนีเซีย เวียดนาม และจีน 
บริษัทได้เข้าร่วมลงทุนกับพันธมิตรในประเทศลาวจัดตั้งบริษัทร่วมทุนขึ้น เพื่อขยายธุรกิจ NDT ใน ประเทศลาวอย่างเต็มตัว โดยบริษัทจะถือหุ้น 70% นอกจากนี้บริษัทยังสนใจขยายธุรกิจในประเทศเพื่อนบ้านอื่นๆ คาดว่าจะเริ่มธุรกิจได้ในปี 2554
“เราจะเข้าไปในต่างประเทศมากขึ้น เช่น ซูดาน มาดา กัสการ์ รวมทั้งเวียดนาม ลาว และอินโดนีเซีย ซึ่งจะสนับสนุนให้สัดส่วนรายได้จากต่าง ประเทศเพิ่มขึ้นจากประมาณ 5% มาอยู่ที่ 10% ในปีนี้ และรายได้ขยายตัวประมาณ 20% แต่หากสามารถต่อยอดธุรกิจได้อย่างรวดเร็ว ก็จะช่วยให้เติบโตอย่างโดดเด่น โดยคาดว่าธุรกิจที่ร่วมทุนกับพันธมิตรในลาวจะเกิดเป็นรูปเป็นร่างภายในปีนี้ และสร้างรายได้ให้ด้วย” น.ส.ชมเดือน กล่าว
สำหรับผลงานในปี 2553 ที่ผ่านมาถือเป็นปีที่เหนื่อยใจที่สุด รายได้เติบโตไม่ถึงเป้าหมาย 20% เนื่องจากงานใหม่เข้ามาน้อยเกินคาด ทั้งงานในประเทศและต่างประเทศ จึงส่งผลต่อกำไรสุทธิ แต่บริษัทมีนโยบายจ่ายเงินปันผลในอัตรา 40% ของกำไรสุทธิ และจ่ายระหว่างกาลไปแล้ว 10 สตางค์ต่อหุ้น 
ทั้งนี้ ในช่วง 6 เดือนแรกบริษัทมีกำไรสุทธิ 20.85 ล้านบาท เท่ากับ 0.21 บาท และ 9 เดือนแรกปี 2553 กำไรสุทธิ 35 ล้านบาท หรือ 0.35 บาทต่อหุ้น 
อย่างไรก็ตาม ประสบการณ์ที่เกิดขึ้นในปีที่ผ่านมา ทำให้บริษัทต้องเพิ่มความระมัดระวังในการทำธุรกิจมากขึ้น เพราะอะไรที่กำหนดด้วยมือของตนเองไม่ได้ มีความเสี่ยง และรุกขยายธุรกิจไปต่างประเทศอย่างจริงจัง เพื่อต้องการเติบโตระยะยาว ท่ามกลางปัจจัยในประเทศนิ่ง นับว่าโชคดีที่บริษัทได้พันธมิตรลาวที่มีความจริงใจ
ล่าสุดราคาหุ้น TNDT ปิดที่ 5.50 บาท ไม่เปลี่ยนแปลงจากวันก่อน